B4-1257, 1280, 1306, 1319 και 1324/96

Ψήφισμα σχετικά με το Διεθνές Ποινικό Δικαστήριο για την πρώην Γιουγκοσλαβία

Το Ευρωπαϊκό Κοινοβούλιο,

- έχοντας υπόψη τα παλαιότερα ψηφίσματά του για την κατάσταση στην πρώην Γιουγκοσλαβία, και ειδικότερα εκείνα που αφορούν το Διεθνές Ποινικό Δικαστήριο για την πρώην Γιουγκοσλαβία,

- έχοντας υπόψη την ακρόαση που πραγματοποίησε η Υποεπιτροπή του για τα Ανθρώπινα Δικαιώματα στις 30/31 Οκτωβρίου 1996 σχετικά με ζητήματα που αφορούν την ατιμωρησία των εγκληματιών πολέμου,

- έχοντας υπόψη την ομιλία του Προέδρου του Δικαστηρίου Antonio Cassese κατά τη διάρκεια της ανωτέρω δημόσιας ακρόασης,

- έχοντας υπόψη τα ψηφίσματα του Συμβουλίου Ασφαλείας του ΟΗΕ αριθ. 827 (1993) της 25ης Μαΐου 1993 και αριθ. 1074 (1996) της 1ης Οκτωβρίου 1996,

A. τονίζοντας ότι το Διεθνές Ποινικό Δικαστήριο για την πρώην Γιουγκοσλαβία αποτελεί σημαντικό στοιχείο στην εγκαθίδρυση μιας σταθερής ειρήνης στην πρώην Γιουγκοσλαβία, και ότι όλα τα κράτη μέλη των Ηνωμένων Εθνών, ιδίως δε οι χώρες της πρώην Γιουγκοσλαβίας, πρέπει να συνεργάζονται πλήρως μαζί του και να συμβάλλουν στην εύρυθμη και αποτελεσματική λειτουργία του, και πρέπει να λάβουν όλα τα απαιτούμενα μέτρα που επιτρέπει η εθνική τους νομοθεσία για την εφαρμογή των διατάξεων του καταστατικού του Διεθνούς Δικαστηρίου,

Β. λαμβάνοντας υπόψη το γεγονός ότι οι εν λόγω εργασίες του Δικαστηρίου θα αποτελέσουν πρότυπο που θα έχει συνέπειες στις εργασίες του αντίστοιχου Δικαστηρίου για τη Ρουάντα, και ιδιαίτερα στη δημιουργία ενός γενικού Διεθνούς Δικαστηρίου Εγκλημάτων Πολέμου,

Γ. επισημαίνοντας ότι υπάρχει νομική, προπάντων όμως ηθική υποχρέωση όλων των κρατών να συνεργαστούν με το ανωτέρω δικαστήριο (ψήφισμα 827 του Συμβουλίου Ασφαλείας και άρθρο 29 του καταστατικού του Δικαστηρίου)[semigr ]

Δ. επισημαίνοντας ότι δεν πρέπει να υπάρχει ατιμωρησία για γενοκτονίες και εγκλήματα κατά της ανθρωπότητας καθώς και εγκλήματα πολέμου,

Ε. επισημαίνοντας ότι η πρακτική της ατιμωρησίας αποτελεί εμπόδιο για την ανοικοδόμηση της Βοσνίας-Ερζεγοβίνης ως ανεξάρτητου και δημοκρατικού κράτους[semigr ]

ΣΤ. εκφράζοντας την ανησυχία του επειδή μέχρι στιγμής λίγοι μόνο από τους κατηγορούμενους εγκληματίες πολέμου έχουν προσαχθεί σε δίκη ενώπιον του Διεθνούς Ποινικού Δικαστηρίου για την πρώην Γιουγκοσλαβία,

Ζ. επισημαίνοντας ότι το κύριο πρόβλημα που αντιμετωπίζει το Δικαστήριο είναι ότι, αντίθετα από τα εγχώρια ποινικά δικαστήρια, δεν έχει στη διάθεσή του εκτελεστικά όργανα και συνεπώς αναγκάζεται να στηρίζεται στα κράτη τόσο για την εκτέλεση των ενταλμάτων σύλληψης που εκδίδει και άλλων διαταγών του, όσο και για να μπορούν οι ανακριτές να εξετάζουν μάρτυρες και να ερευνούν χώρους στο έδαφός τους,

Η. ανησυχώντας έντονα για το γεγονός ότι, με κατάφωρη περιφρόνηση του διεθνούς δικαίου, στη «Vojska Republika Srpska» τέσσερις κατηγορούμενοι φέρεται να κατέχουν δημόσια αξιώματα που σχετίζονται με την επιβολή του νόμου και εντοπίσθηκαν εύκολα από τα μέσα ενημέρωσης, και ότι γενικότερα οι αρχές της εν λόγω οντότητας έχουν προβεί προς τους αξιωματούχους του Δικαστηρίου σε αόριστες μόνο υποσχέσεις για μη καθοριζόμενη συνεργασία σε κάποια μελλοντική ημερομηνία,

Θ. υπογραμμίζοντας ότι η Σερβία δεν έχει θεσπίσει νομοθεσία εφαρμογής που να της επιτρέπει να συνεργασθεί με το Δικαστήριο και έχει γνωστοποιήσει ότι δεν προτίθεται να το πράξει στο μέλλον, και ότι οι κροατικές αρχές, παρά την αρχική ενεργό συνεργασία τους, δεν έχουν ασκήσει την αναμφισβήτητη επιρροή τους στην Ομοσπονδία της Βοσνίας-Ερζεγοβίνης προκειμένου να συλληφθούν οι κατηγορούμενοι Κροατοβόσνιοι,

Ι. θορυβημένο από το γεγονός ότι, εν γένει, σε ολόκληρο το έδαφος της Βοσνίας-Ερζεγοβίνης το κράτος δικαίου συχνά δεν γίνεται σεβαστό, παρά την μεταβατική πενταετή περίοδο διεθνούς εποπτείας όσον αφορά τα δικαιώματα του ανθρώπου, επειδή δεν συνεργάζονται οι τοπικές αρχές επιβολής του νόμου,

ΙΑ. επισημαίνοντας ότι τα στρατεύματα της IFOR στη Βοσνία-Ερζεγοβίνη έχουν μέχρι στιγμής αρνηθεί να λάβουν δραστήρια μέτρα για τη σύλληψη των κατηγορούμενων εγκληματιών πολέμου,

ΙΒ. επισημαίνοντας ότι πρέπει να εξασφαλισθεί επαρκής χρηματοδότηση για το Διεθνές Ποινικό Δικαστήριο για την πρώην Γιουγκοσλαβία, προκειμένου να εξασφαλισθεί η εύρυθμη και αποτελεσματική λειτουργία του,

1. καλεί τις αρχές της Βοσνίας-Ερζεγοβίνης, της Ομοσπονδιακής Δημοκρατίας της Γιουγκοσλαβίας και της Κροατίας να λάβουν επειγόντως όλα τα απαραίτητα μέτρα ώστε να συνεργασθούν ενεργά με το Διεθνές Ποινικό Δικαστήριο για την πρώην Γιουγκοσλαβία, να προσαχθούν σε δίκη οι κατηγορούμενοι εγκληματίες πολέμου και να εφαρμοσθούν οι διατάξεις του καταστατικού του Δικαστηρίου[semigr ]

2. προτρέπει την Επιτροπή να συνδέσει οιαδήποτε βοήθεια ανασυγκρότησης στη «Vojska Republica Srpska» με το ζήτημα της παράδοσης προς το Δικαστήριο των προσώπων εκείνων που κατηγορούνται για γενοκτονία και εγκλήματα κατά της ανθρωπότητας[semigr ]

3. καλεί τα κράτη μέλη να αντιταχθούν στη συμμετοχή της Ομοσπονδίας της Γιουγκοσλαβίας σε διεθνείς οργανισμούς, όπως είναι η Διεθνής Τράπεζα και το ΔΝΤ, όσο αυτή δεν θεσπίζει την αναγκαία νομοθεσία εφαρμογής προκειμένου να μπορεί να συνεργάζεται πλήρως με το Δικαστήριο[semigr ] τα καλεί επίσης να εμποδίσουν την ομαλοποίηση της θέσης της Γιουγκοσλαβίας στα Ηνωμένα Έθνη έως ότου ανταποκριθεί στις υποχρεώσεις της που απορρέουν από τις αποφάσεις του Συμβουλίου Ασφαλείας και από τη Συμφωνία του Dayton[semigr ]

4. ζητεί από την Επιτροπή να συνδέσει τη μελλοντική ανάπτυξη σχέσεων με την Κροατία με την προθυμία της χώρας αυτής να συνεργσθεί πλήρως με το Δικαστήριο και προτρέπει την κυβέρνηση της Κροατίας να ασκήσει την αναγκαία πίεση στις βοσνιοκροατικές αρχές προκειμένου να εκτελεσθούν τα εντάλματα σύλληψης που έχουν εκδοθεί από το Δικαστήριο για τους κατηγορουμένους που ζουν στο μέρος αυτό της Βοσνίας-Ερζεγοβίνης, καθώς και να παράσχει τα σημαντικά αποδεικτικά στοιχεία, των οποίων η ύπαρξη είναι γνωστή, στον Εισαγγελέα του Δικαστηρίου[semigr ]

5. επαναλαμβάνει τη θέση του ότι οι δυνάμεις IFOR πρέπει να χρησιμοποιήσουν την εντολή τους για τη σύλληψη καταδικασμένων εγκληματιών πολέμου[semigr ]

6. ζητεί από το Συμβούλιο και το Συμβούλιο Ασφαλείας των Ηνωμένων Εθνών να βρουν τρόπους για να ενισχύσουν την εντολή της Διεθνούς Αστυνομικής Δύναμης (IPTF), εξετάζοντας τη δυνατότητα να την καταστήσουν αποτελεσματικότερη εντάσσοντάς την στη νέα εντολή της IFOR που θα συζητηθεί πριν από το τέλος του έτους 1996[semigr ]

7. καλεί την Ευρωπαϊκή Ένωση και τα κράτη μέλη της να συνεργασθούν πλήρως και να συμβάλουν στην εύρυθμη και αποτελεσματική λειτουργία του Διεθνούς Ποινικού Δικαστηρίου για την πρώην Γιουγκοσλαβία, καθώς και να παράσχουν τους αναγκαίους χρηματικούς πόρους, χωρίς να παραμεληθεί η «Μονάδα Θυμάτων και Μαρτύρων»[semigr ]

8. αναθέτει στον Πρόεδρό του να διαβιβάσει το παρόν ψήφισμα στην Επιτροπή, στο Συμβούλιο, στην κυβέρνηση και τις περιφερειακές αρχές της Βοσνίας- Ερζεγοβίνης, της Ομοσπονδιακής Δημοκρατίας της Γιουγκοσλαβίας και της Κροατίας, στο Διεθνές Ποινικό Δικαστήριο για την πρώην Γιουγκοσλαβία και στο Συμβούλιο Ασφαλείας των Ηνωμένων Εθνών.